لوقا 20
20-نجی باب
عیسانینگ ایختییاری
مَتّیٰ 21:23-27؛ مَرقُس 11:27-33
1بیر گون عیسی عیباداتخانانینگ حایاطیندا خالقا اُورِدیپ، خوش خاباری واغیظ اِدیَرکَه، یُلباشچی کاهینلار، دین عُلَمالار و یاشولیلار اُنونگ یانینا گِلدیلِر. 2اُلار عیسی: «هانی، بیزه آیت، سِن بو زاتلاری هایسی ایختییار بیلِن اِدیَرسینگ؟ بو ایختییاری سانگا کیم بِردی؟» دییدیلِر. 3عیسی هِم: «مِن هِم سیزه بیر سُراق بِرجِک. مانگا آیدینگ، 4یحیی تَعمید بِرمِک اوچین ایختییارینی نیرِدِن آلدی؟ آسماندانمی یا-دا اینساندان؟» دیییپ سُرادی. 5اُلار هِم اُزآرا ماصلاحاتلاشماغا باشلادیلار: «اِگِر آسماندان دییسِک، اُل بیزه: ”اُندا نَمه اوچین اُنگا ایمان گِتیرمِدینگیز؟“ دییِر. 6اِگِر-ده اینساندان دییسِک، هِمّه خالق بیزی داشلار، سِبَبی خالق یحیانینگ پیغامباردیغینا اینانیار.» 7شِیلهلیکده، اُلار: «بیز اُنونگ نیرِدِندیگینی بیلِمزُق» دیییپ جُغاپ بِردیلِر. 8عیسی-دا اُلارا: «مِن هِم سیزه بو زاتلاری هایسی ایختییار بیلِن اِدیَنیمی آیتجاق دَل» دییدی.
اوزومچیلیک و باغبانلار میثالی
مَتّیٰ 21:33-46؛ مَرقُس 12:1-12
9سُنگرا عیسی خالقا شو میثالی گورّونگ بِرمَگه باشلادی: «بیر آدام اوزوم اِکیپ، اوزومچیلیگینی باغبانلارا کیرایاسینا بِریپ، اُزی اوزاق واقتلیق باشغا یوردا گیدیَر. 10حاصیل واقتی گِلِنده، اوزومینگ میوهسیندِن آلیپ گِلمِک اوچین، اُل بیر خیدماتکَرینی باغبانلارینگ یانینا ایبِریَر. اِمّا باغبانلار اُنی یِنچیپ، بُش کُووپ گُیبِریَرلِر. 11اُل باشغا بیر خیدماتکَرینی ایبِریَر، باغبانلار اُنی-دا یِنچیپ، ماسغارا اِدیپ، بُش کُووپ گُیبِریَرلِر. 12اُل اوچونجی خیدماتکَرینی-ده ایبِریَر. اُلار اُنی هِم یارالاپ، کُووپ گُیبِریَرلِر. 13آخیر اوزومچیلیگینگ اِیهسی: ”مِن نَمه اِتمِلی؟ گِل، اُز عزیز اُغلومی ایبِرِیین، بِلکی، اُنی سیلارلار دیییپ“ فیکر اِدیَر. 14باغبانلار بُلسا اُنی گُرِنلِریندِن، اُزآرا ماصلاحاتلاشیپ: ”اینه، بو میراثدار. گِلینگ شونی اُلدورِلینگ، میراث بیزه قالار“ دیییشیَرلِر. 15شِیلهلیکده، اُنی اوزومچیلیکدِن چیقاریپ اُلدوریَرلِر. ایندی اوزومچیلیگینگ اِیهسی بولارا نَمه اِدِر؟ 16اُل گِلیپ، بو باغبانلاری اُلدورِر و اوزومچیلیگی بُلسا باشغالارا بِرِر.» خالق مونی اِشیدیپ: «خودای اِدمِسین!» دییدی. 17- عیسی اُلارا باقیپ: «اُندا ”بِنّالارینگ رِت اِدِن داشی، اُل بورچ داشی بُلدی“ دییِن یازغینینگ مَعنیسی نَمه؟ 18- کیم بو داشینگ اوستونه ییقیلسا، بُلِک-بُلِک بُلار. اِگِر بو داش بیرینینگ اوستونه قاچسا، اُنی مینجیرادار» دییدی. 19دین عُلَمالار بیلِن یُلباشچی کاهینلار اُنی شُل واقتینگ اُزونده توتماغینگ یُلونی آغتاردیلار، سِبَبی اُنونگ بو میثالی اُزلِرینه قاقدیریپ آیدانینی بیلدیلِر. اِمّا اُلار خالقدان قُرقیاردیلار.
ایمپِراطُرینگقی — ایمپِراطُرا
مَتّیٰ 22:15-22؛ مَرقُس 12:13-17
20عیسانی گُز آشاغینا آلیپ، اُنی توتماق اوچین، بیرنَچه جاسوس اُنونگ ایزینا سالدیلار. اُلار عیسانی کِپده توتوپ، اُنی حاکیمینگ حُکومینه و ایختییارینا تابشیرماق ماقصاتلاری باردی. 21شِیلهلیکده، اُلار اُنگا: «اُستاد! بیز سِنینگ دُغری زادی اُورِدیَندیگینگی، آداملارینگ دِرِجهسینه باقمان، خودایینگ یُلونی حاقیقات بیلِن اُورِدیَندیگینگی بیلیَریس. 22بیزینگ ایمپِراطُرا مالییات بِرمِگیمیز دُغرومی یا-دا دُغری دَل؟» دیییپ سُرادیلار. 23عیسی اُلارینگ حیلهسینه دوشونیپ: 24«مانگا بیر سِکّه گُرکِزینگ. بو سِکّهدَکی شِکیل بیلِن یازغی کیمینگکی؟» دییدی. اُلار: «ایمپِراطُرینگقی» دیییپ جُغاپ بِردیلِر. 25اُل: «اُندا ایمپِراطُرینگقینی — ایمپِراطُرا، خودایینگقینی خودایا بِرینگ» دییدی. 26اُلار خالقینگ یانیندا اُنی سُزونده توتوپ بیلمَن، بِرِن جُغابینا حایران قالیپ، سِسلِرینی چیقارمادیلار.
دیریلیش بارادا سُراق
مَتّیٰ 22:23-33؛ مَرقُس 12:18-27
27اُلومدِن سُنگ دیرِلیشینگ یُقدوغینی آیدیان صادّوقیلِرینگ کَبیری عیسانینگ یانینا گِلیپ، اُنگا شِیله سُراق بِردیلِر: 28- «اُستاد! موسی بیزه شِیله آیدیپدیر: اِگِر ایکی دُغانینگ بیری اُلسه، ایزیندا آیالی دول قالیپ، اُلارینگ اُغلانلاری هِم یُق بُلسا، بِیلِکی دُغانی اُنونگ آیالینا اُیلِنیپ، اُلِن دُغانینینگ نِسلینی دُوام اِتدیرسین. 29یِدی دُغان باردی. بیرینجیسی بیر آیال آلیپ، اُغلان گُرمَن دونیَهدِن گِچتی. 30ایکینجیسی بیلِن 31اوچونجیسی هِم شُل آیالی آلدی. شِیدیپ، یِدیسی هِم شُل آیالا اُیلِنیپ، ایزلاریندا اُغلان قالدیرمان اُلدولِر. 32آخیرسُنگی آیال هِم اُلدی. 33ایندی قیامات گونی اُلار اُلومدِن دیرِلِنلِرینده، بو آیال اُلارینگ هایسیسینینگ آیالی بُلار؟ چونکی اُلارینگ یِدیسی هِم اُنگا اُیلِنیپدی.»
34عیسی اُلارا شِیله جُغاپ بِردی: «بو زامانینگ آداملاری اُیلِنیَندیر، گِلین بُلیاندیر. 35اِمّا گِلجِک زامانا و اُلومدِن دیرِلیشه یِتمَگه میناسیپ گُرلِنلِر نه اُیلِنِر، نه-ده نیکاح اِدِر. 36آصلا اُلمِزلِر، سِبَبی اُلار پِریشدهلِر یالیدیر. اُلار قیاماتینگ فِرزِنتلِریدیگی اوچین خودایینگ فِرزِنتلِریدیر. 37- موسی-دا اُلولِرینگ دیرِلیَندیگینی تاصدیقلاپ، یانیان یانداق باراداقی بُلومده تانگرینی ”ابراهیمینگ، اسحاقینگ و یعقوبینگ خودایی“ دیییپ آدلاندیریار. 38اُل اُلولِرینگ دَل-ده، دیریلِرینگ خوداییدیر، سِبَبی اُنونگ اوچین هِمّهلِر دیریدیر.» 39دین عُلَمالارینگ کَبیری: «اُستاد، قاوی آیتدینگ!» دییدیلِر. 40اُنگا قایتادان سُراق بِرمَگه هیچ کیم یورِک اِتمِدی.
مسیح کیمینگ اُغلی؟
مَتّیٰ 22:41—23:36؛ مَرقُس 12:35-40
41سُنگرا عیسی اُلارا: «نَمه اوچین مسیحه داوودینگ اُغلی دیییَرلِر؟ 42- داوودینگ اُزی زِبور کیتابیندا شِیله دیییَر:
”خودای مِنینگ تانگریما شِیله آیتدی:
43دوشمانلارینگی آیاغینگ آشاغینا سالیانچام، مِنینگ ساغیمدا اُتور.“
44داوود مسیحه تانگری دیییَر. سُنگرا مسیح نَهیلی داوودینگ اُغلی بُلیار؟» دییدی.
45هِمّه خالق اُنگا قولاق آسیپ اُتیرقا، عیسی شَگیرتلِرینه: 46«دین عُلَمالاردان خاباردار بُلونگ! اُلار اوزین دُن گِییپ گِزمِگی، بازارلاردا اُزلِرینه سالام بِریلمِگینی، کِنیسهلِرده قاوی جایلاری و ضیافاتلاردا یُقارینی حالایاندیرلار. 47اُلار دول آیالّارینگ اُیلِرینی طالاب، گُز اوچین اوزین-اوزین دُغالار اُقیان بُلیاندیرلار. شِیله آداملار اینگ آغیر جِزا سِزِوار بُلارلار» دییدی.
urd_Arab kas_Arab ckb_Arab knc_Arab azb_Arab azb_Arab knc_Arab azb_Arab kas_Arab knc_Arab azb_Arab azb_Arab knc_Arab azb_Arab azb_Arab prs_Arab knc_Arab azb_Arab azb_Arab azb_Arab pes_Arab azb_Arab